Mosie van wantroue: LP’s mag volgens hul oortuiging stem, hoor hofArgieffoto Suid-Afrika se LP’s het ŉ reg om in die geheim en volgens hul oortuiging te stem, het Tembeka Ngcukaitobi, vir die Ekonomiese Vryheidsvegters (EFF), Maandag aan die konstitusionele hof gesê. Die aansoek het uiteindelik ten doel om die uitvoerende raad aanspreeklik te hou, het hy bygevoeg. Die aansoek van die United Democratic Movement (UDM) om te bepaal of ŉ mosie van wantroue teen pres. Jacob Zuma met ŉ geheime stemming beslis sal word of nie, word in die konstitusionele hof aangehoor. “Hul gedrag word in die soeklig geplaas en indien hulle in hul plig versuim het, moet hulle uit hul amp verwyder word. Lede binne die nasionale vergadering het ŉ reg om volgens hul eie oortuiging te stem,” het Ngcukaitobi bygevoeg. “Die plig van LP’s lê by die kiesers en die Grondwet, veral wanneer jy ŉ lid is van die meerderheidparty. LP’s is nie masjiene wat ingestel is om mandate uit te voer nie.” Ngcukaitobi het bygevoeg die enigste manier om LP’s te beskerm, is deur ŉ geheime stemming. Hy het vroeër aan die hof gesê die EFF versoek slegs ŉ vergunning vir die mosie van wantroue teen pres. Jacob Zuma, en nie ŉ permanente oplossing vir die parlement nie. Hy het speaker Baleka Mbete se argument, dat sy geen seggenskap het oor die geheime stemming nie, veroordeel. “Reël 103 en 104 sê die speaker moet besluit op ŉ prosedure in ŉ geheime stemming vir ŉ mosie van wantroue. ŉ Gedeelte van die reëls van die nasionale vergadering verwys die verpligting na die speaker.” Die uitslag van die geheime stemming is nie die kwessie nie, het hy verduidelik. “Ons weet dat die president ons veroordeel. Ons gee nie om oor die uitslag of die LP’s sal besluit om die president te behou of nie… lede van die ANC moet vry wees om self te besluit. Ons weet dat ŉ oop stemmery LP’s blootstel aan gevolge. Die enigste manier hoe hulle vrylik sal kan stem, is deur beskerming.”